Papersnake/gushiwen huggingface dataset:
八月实四夜池上
张埴（宋代）

池南夜观天，斗柄长篱离。
其间第四星，此点光犹痴。
流空万萤火。照我双鬓丝。
相待沧海月，坐到三更时。
须臾众色尽，造化一事奇。
手中公瑾扇，皎然相发挥。
风翻头上巾，舞过池影西。
惟有鸡冠两树花，一笑如受缠头归。
自知
林希逸（宋代）

学问深功要不疑，空谈长笑晋人痴。渠侬眼纵明如月，知我何如我自知。
酬袁守方秋崖遗宝带桥诗以雇我老非题柱客
包恢（宋代）

规自赵日久，成令方能之。
捄溺由己溺，信惟君子知。
陪实之登姜峰绝顶镌石
黄公度（宋代）

抱琴历高峰，拂石就晚阴。
空山对摇落，怀哉千古心。
春日词五首
欧阳修（宋代）

玉琯吹灰夜色残，鸡鸣红日上仙盘。
初惊百舌绵蛮语，已觉东风料峭寒。
送黎兵曹往陕府结亲（所昏即君从母女弟）
卢纶（唐代）

郎马两如龙，春朝上路逢。鸳鸯初集水，薜荔欲依松。

步帐歌声转，妆台烛影重。何言在阴者，得是戴侯宗。
山楼曲
恽格（明代）

空楼蔽芳树，竹叶落翠羽。瑟瑟琅玕满楼雾，青青楼上山无数。

湖风吹山山作云，湿云含雨连山度。我思飘渺云中君，乃在十二峰间汉皋路。

贻我瑶华双珠佩，流光洒洒空灵遇。金银台冷芙蓉衣，弱水如烟散霞圃。

星飞井底海水乾，去天一角望蛇盘。手绾罗襦非合欢，雌龙怨涩冰弦弹。

绡文乱染红兰珊，娇花泣露金井寒。辘轳声转烟萝坞，梦送春云过江浦。

天鸡唤梦云不知，满楼湿尽山楼雨。
五羊遣书问董仲修二首
曾丰（宋代）

风雨犹关梦，江山不隔心。
宁无疑信息，未得吉凶音。
岁月催人候，春秋得趣深。
明年天子诏，沙里得淘金。
一念
刘克庄（宋代）

一念才萌帝已临，岂容纖芥自欺心。
夜犹养气操存熟，晨偶科欺警惧深。
跌宕少曾希管葛，敛藏晚欲学柴参。
小窗稍觉春宵冷，自设篝炉置楮衾。
古远行
元季川（唐代）

悠悠远行者，羁独当时思。道与日月长，人无茅舍期。

出门万里心，谁不伤别离。纵远当白发，岁月悲今时。

何况异形容，安须与尔悲。
续十虫吟９
舒岳祥（宋代）

虫有报雨蛙，竹树能攀援。
青褐随所处，肤如凝脂鲜。
长颈而方颔，顾盼升高颠。
久晴初得雨，清声满林园。
红蕉映白日，碧苇覆清泉。
幽居乐清净，饮露如风蝉。
俯视蝦蟆辈，迥然异凡仙。
能鸣复善晦，所贵身名全。
谢诸友
许景衡（宋代）

绝学寥寥千载馀，忽惊酬唱祖前书。善人今得见之矣，吾道将前命也欤。

滴滴寒声消腊雪，融融生意看春蔬。不才圣世甘无用，归去先人有敝庐。
上元行
胡处晦（宋代）

上元愁云在九重，哀笳落日吹腥风。
六龙驻驿在草莽，孽胡歌腥蒲萄宫。
抽钗脱钏到编户，竭泽枯鱼充宝赂。
圣主忧民民更忧，骄子媟天天不怒。
向来艰难传大宝，父老谈言似仁庙。
元年二月城下盟，未睹名臣继嘉佑。
哀痛今年尘再蒙，冠剑夹道趋辞公。
神龙今在九渊卧，安得屡困蛟蛇中。
朝廷中兴无柱石，薄物细故昭帝力。
毛遂不得处囊中，远惭赵氏厮养卒。
今日君王归不得，倾城回首歌悲啼。
会有山呼间动地，万家香雾烧天衣。
胡儿胡儿莫耽乐，君不见夕月常亏东北角。
赠俊上人雪崖
姚勉（宋代）

雪崖来觅雪坡诗，崖险坡平雪总宜。
每羡僧房闻竹折，终强俗总听窗知。
岩收泉窦无声溜，石压梅花侧出枝。
到了红炉融一片，须还门外尺深时。
闽峤军中
陈则翁（宋代）

貔貅齐拥霍嫖姚，却笑青山说豹韬。兵马夜行残月下，弓旌寒响朔风高。

壶浆故老愁啼血，野饭将军猛茹毛。自笑书生随玉帐，也腰刀剑束征袍。
以椰子茶瓶寄德孺二首
黄庭坚（宋代）

硕果霣林梢，可以代悬匏。
携持二十年，煮茗当酒肴。
我今御魑魅，学打衲僧包。
聊持坚重器，遗我金石交。
入都寓长沙东馆是甲午乙未住处
曾广钧（清代）

池馆居然避劫灰，梢除蛛网扫苔莓。蒲陶尚覆西头屋，薜荔增牵北向坏。

马迹疲劳催鬓发，烛花亲切劝深杯。掩关尚觉寒如此，辛苦潼关八骏回。
水龙吟 其二 和清江李侯士弘来寿
刘辰翁（宋代）

闲思十八年前，依稀正是公年纪。铜驼陌上，乌衣巷口，臣清如水。

是处风筝，满城昼锦，儿郎俊伟。但幅巾藜杖，低垂白鬓，用与绮、问何里。

最忆他年甘旨。也曾经、三仕三已。至今结习，馀年未了，业多生绮。

安得滕廛，移将近市，长薰晋鄙。望福星炯炯，西江千里，待公来社。
畅春园西新园观花
玄烨（清代）

春光尽季月，花信露群芳。细草沿阶绿，奇葩扑户香。

寸阴惜鬓短，尺影逐时长。心向诗书奥，精研莫可荒。
致爽亭二首 其二
张嵲（宋代）

桑柘落洲渚，澄潭渔艇集。幽禽忽飞来，斜日水光溢。
访褚敏元不遇
贺炳（清代）

不见神化象，翻怜浪子游。山光衔晓月，云影罨江楼。

殿角钟鸣午，林边叶报秋。孤帆天际出，或恐是归舟。
再次前韵
黄庭坚（宋代）

久狎渔樵作往还，晓风宫殿梦催班。
邻娃似与春争道，酥滴花枝彩剪幡。
赠张受益检校
陈深（宋代）

德刑相济用，自古意犹深。
萧杀冬神令，慈祥使者心。
月明清驿路，风色定寒林。
善政民应化，毋忘鲁叟箴。
奉和袭美公斋四咏次韵。小松
陆龟蒙（唐代）

擢秀逋客岩，遗根飞鸟径。因求饰清閟，遂得辞危夐。

贞同柏有心，立若珠无胫。枝形短未怪，鬣数差难定。

况密三天风，方遵四时柄。那兴培塿叹，免答邻里病。

微霜静可分，片月疏堪映。奇当虎头笔，韵叶通明性。

会拂阳乌胸，抡才膺帝命。
送王乐道太丞应瀛州辟
梅尧臣（宋代）

相如既击剑，仲宣亦从军。
二人当其时，皆以能赋闻。
韩公守武当，迟兵若屯云。
幄中欲寄画，才智莫有君。
请之天子所，朝奏夕离群。
为沽斗酒饮，为买赤鲤焚。
鱼尽酒亦尽，醉起衣袂分。
凌虚台
郭印（宋代）

高台收晚照，远思浩无穷。
竹里清飚泛，山高翠霭蒙。
九层平可上，一径曲能通。
谁揭凌虚字，名浮亦未公。
山中
王勃（唐代）

长江悲已滞，万里念将归。
况属高风晚，山山黄叶飞。
塞孤 早春寄周伯衡先生并讯倪子闇公
陈维崧（清代）

问湘天，滴黛何时歇。曾记周郎英发。坐拥油幢临大别。

军笳奏，乡心截。舳舻湓浦如麻，铠甲庾楼成雪。严飙破碛，古树都裂。

孤蓬暂入吴，老鬓终怀阙。第二泉声呜咽。瀑走银虬三四叠。

冲动防身剑箧。料此际、共儿宽，看水上、粉英结。定吟残、乱山白月。
出闽中四首
姜特立（宋代）

飘蓬不归根，而我还故里。
有食即可安，何必土风美。
岂非俗缘故，堕此胶漆底。
艰关一月程，况复携老稚。
囊空畏途远，蓐食常夜起。
人生贵适意，奔走殊未已。
俟有三迳资，吾生恐无几。
鹏飞操
黎廷瑞（宋代）

朝吾发兮海溟，夕吾抵兮天门。
鳞脱躯兮欲蜕，翮之起兮如云。
鳞山涌兮雪浪，驾天风兮浩荡。
霓掩映兮霞蒸，倏横飞兮径上。
龙膢余兮凤来迎，帝下观兮环佩鸣。
逍遥游兮既极，澹河汉兮无声。
河汉无声兮有意，谁知之兮漆园吏。
桐之孙兮吏之魂，吏不语兮孙能言。
忘言兮且止，极吾思兮隐几。
春风菲菲兮杏坛花，春服翩翩兮沂水涯。
聊徜徉兮税驾，奚必之兮南华。
春日偶成二首
陈著（宋代）

乌兔催更日夜番，独于衰朽尚相存。
世情富贵鲍鱼市，老眼风流麻鸟村。
牢立诗肩撑雨屋，施营酒料续春樽。
芒鞋又办游山计，我亦兴公不姓孙。
春晚
于革（宋代）

舍南舍北草萋萋，原上行人路欲迷。
已是春寒仍禁火，楝花风急子规啼。
偶书
邹浩（宋代）

吟罢新诗复自谣，欣然一笑静中超。鸣鸡吠犬芭蕉外，欲与论心不可招。
信陵君救赵论
唐顺之（明代）

论者以窃符为信陵君之罪，余以为此未足以罪信陵也。夫强秦之暴亟矣，今悉兵以临赵，赵必亡。赵，魏之障也。赵亡，则魏且为之后。赵、魏，又楚、燕、齐诸国之障也，赵、魏亡，则楚、燕、齐诸国为之后。天下之势，未有岌岌于此者也。故救赵者，亦以救魏；救一国者，亦以救六国也。窃魏之符以纾魏之患，借一国之师以分六国之灾，夫奚不可者？

然则信陵果无罪乎？曰：又不然也。余所诛者，信陵君之心也。

信陵一公子耳，魏固有王也。赵不请救于王，而谆谆焉请救于信陵，是赵知有信陵，不知有王也。平原君以婚姻激信陵，而信陵亦自以婚姻之故，欲急救赵，是信陵知有婚姻，不知有王也。其窃符也，非为魏也，非为六国也，为赵焉耳。非为赵也，为一平原君耳。使祸不在赵，而在他国，则虽撤魏之障，撤六国之障，信陵亦必不救。使赵无平原，而平原亦非信陵之姻戚，虽赵亡，信陵亦必不救。则是赵王与社稷之轻重，不能当一平原公子，而魏之兵甲所恃以固其社稷者，只以供信陵君一姻戚之用。幸而战胜，可也，不幸战不胜，为虏于秦，是倾魏国数百年社稷以殉姻戚，吾不知信陵何以谢魏王也。

夫窃符之计，盖出于侯生，而如姬成之也。侯生教公子以窃符，如姬为公子窃符于王之卧内，是二人亦知有信陵，不知有王也。余以为信陵之自为计，曷若以唇齿之势激谏于王，不听，则以其欲死秦师者而死于魏王之前，王必悟矣。侯生为信陵计，曷若见魏王而说之救赵，不听，则以其欲死信陵君者而死于魏王之前，王亦必悟矣。如姬有意于报信陵，曷若乘王之隙而日夜劝之救，不听，则以其欲为公子死者而死于魏王之前，王亦必悟矣。如此，则信陵君不负魏，亦不负赵；二人不负王，亦不负信陵君。何为计不出此？信陵知有婚姻之赵，不知有王。内则幸姬，外则邻国，贱则夷门野人，又皆知有公子，不知有王。则是魏仅有一孤王耳。

呜呼！自世之衰，人皆习于背公死党之行而忘守节奉公之道，有重相而无威君，有私仇而无义愤，如秦人知有穰侯，不知有秦王，虞卿知有布衣之交，不知有赵王，盖君若赘旒久矣。由此言之，信陵之罪，固不专系乎符之窃不窃也。其为魏也，为六国也，纵窃符犹可。其为赵也，为一亲戚也，纵求符于王，而公然得之，亦罪也。

虽然，魏王亦不得无罪也。兵符藏于卧内，信陵亦安得窃之？信陵不忌魏王，而径请之如姬，其素窥魏王之疏也；如姬不忌魏王，而敢于窃符，其素恃魏王之宠也。木朽而蛀生之矣。古者人君持权于上，而内外莫敢不肃。则信陵安得树私交于赵？赵安得私请救于信陵？如姬安得衔信陵之恩？信陵安得卖恩于如姬？履霜之渐，岂一朝一夕也哉！由此言之，不特众人不知有王，王亦自为赘旒也。

故信陵君可以为人臣植党之戒，魏王可以为人君失权之戒。《春秋》书葬原仲、翚帅师。嗟夫！圣人之为虑深矣！
送仲时赴铨试
周孚（宋代）

桑梓与君旧，来南更同州。虽云漂泊地，坠好敢不修。

萧条霸陵饮，寂寞斜川游。相从能几何，岁月仅一周。

未竟室中语，已促江上舟。舟行不宜冬，烈风无时休。

非不欲挽君，恐郁活国谋。惰农不自安，乃亦岁有秋。

力田苟逢年，一亩千钟收。富贵今其时，君行勿夷犹。
芙蓉五绝呈景仁
韩维（宋代）

堂前堂后尽芙蓉，晴日烘开万朵红。
不把一樽酬胜赏，忍看憔悴落霜风。
杂兴四首 其一
李纲（宋代）

邑犬惊行客，林乌啼晓霜。山村云冉冉，泽国水茫茫。

移棹轻舟稳，钩帘野兴长。谁知因谪宦，得到水云乡。
次邦宪宣德红梅诗韵
吴颐（宋代）

年来恼乱探花人，裂尽陶公漉酒巾。
傅粉早工欺白雪，施朱更欲媚阳春。
衣冠未怪多侪俗，花木无情亦丧真。
他日和羹何所赖，纷纷行见满前尘。
罗尚书挽诗三首 其三
洪适（宋代）

连蹇鱼符忝，宗师藻鉴亡。但瞻杨子宅，莫避盖公堂。

远水松区对，东风绋路长。九原精爽在，遗恨一庄荒。
送彭元忠司户二首
杨万里（宋代）

触热能相访，言归有底忙。
百开才半面，一别又三湘。
诗人江西社，心传肘後方。
木天须此土，舟笔挍官黄。
送张师常之官南雄
贺铸（宋代）

爰居蹭蹬海西头，紫凤求皇亦少留。
持酒一樽明日别，题诗几处旧年游。
春风白芷江南岸，暑雨黄梅岭上州。
却望衡阳千里远，悬知无雁托音邮。
桐庐理舟
释绍嵩（宋代）

桐庐江上晚潮生，帆挂秋风一信程。
万里归船弄长笛，断肠重看白鸥盟。
阮郎归·门儿高挂艾人儿
佚名（宋代）

门儿高挂艾人儿。鹅儿粉扑儿。结儿缀着小符儿。蛇儿百索儿。纱帕子，玉环儿。孩儿画扇儿。奴儿自是豆娘儿。今朝正及时。
宿巳公岩
周楷（明代）

巳公岩畔水粼粼，树老云荒记往因。
一夜溪声听不得，游山真愧往山人。
进万寿表文过偏桥次瀛崖王左辖韵
王缜（明代）

城外青山山外高，偏桥险路马蹄劳。天开绝域来重译，人到穷荒恋绨袍。

春鸟报晴催节钺，皇华匝地衬千旄。一函敬效嵩三祝，更进霞觞献寿桃。
游溧阳下山寺（一作灵泉精舍限韵）
许坚（唐代）

地枕吴溪与越峰，前朝恩锡灵泉额。竹林晴见雁塔高，
石室曾栖几禅伯。荒碑字没秋苔深，古池香泛荷花白。
客有经年说别林，落日啼猿情脉脉。
杂兴六首 其二
陆游（宋代）

羲和分职授人时，断自唐虞意可知。兽舞凤来馀事耳，西成东作要熙熙。
观僧室画山水
司马光（宋代）

画精禅室冷，方暑久徘徊。
不尽林端雪，长青石上苔。
心闲对岩岫，目净失尘埃。
坐久清风于，疑从翠涧来。
荆卿故里
何凌汉（清代）

天帝方醉秦，于燕复何有。遂令国士心，取亡由匕首。

剑术岂云疏，生劫仅差后。报韩奋铁锥，当年能中否。

博浪尚可逃，绕柱那可走。得失论英雄，易水应悲吼。
雪
赵文（宋代）

三更星月寒炯炯，四更霜风吹断梗。
晓来宇宙忽成空，万里天河堕无影。
人间世界积滓秽，化作太清无色境。
天上何人巧戏剧，笑我痴眠方怯冷。
溪头梅花老于我，卧树生鳞欲谁省。
饮羔金帐非我事，煎水何妨试双井。
眼前清致不可辜，诸公白战续清颍。
咏史 其二
章学诚（清代）

大鹏一嘘而回溟渤之盈涸，黄鹄再举而知天地之方圆。

世人鹄鹄争界于触蛮之内，大人独立乃能持变化之权。

文弊道散，庄生狂言。飞腾缥缈，宇宙无痕。天之滨，江之濆。

有怪物，不可驯。北极羁翎南沈鳞，风雷变化成一身。

已矣哉，陋儒日齧章句训诂何足询。
春吟 其四
韩淲（宋代）

野菜谁将满把归，水蓊须长杞苗肥。任他比并膏粱味，直底西山怨采薇。
六砚草堂歌为荔浦赋
张晋（清代）

翩翩公子谁与俦，锦衣美食夫何求？无端更夺寒士业，石田广置期丰收。

草堂只在樗园里，六砚棱棱列棐几。雕镌形式各不同，润泽幽妍皆可喜。

端溪三砚石质清，鸲之鹆之双瞳明。如风字者品最贵，肌理细腻夸坚精。

龙尾微凹制更古，金星错落难□数。涩不留笔滑受墨，摩挲忽忆苏公语。

其一间以铜雀瓦，自言亲购铜台下。露湿云蒸泼墨鲜，千年浊浪供倾泻。

中有宝砚识者稀，金声玉色无瑕疵。铭言高古俪钟鼎，乾坤小玺盘蛟螭。

细看乃是内府物，一顾失却千瑰琦。得一已难况有六，回环次第充君目。

主人日夕同徜徉，曰吾爱之颜吾堂。焚香寂坐生虚白，搦管临书拓硬黄。

主人不独书法好，主人诗歌更矫矫。空堂下笔风雨来，鲸鱼飞出沧溟开。

好凭石上淋漓墨，摅尔胸中磊落才。
皋桥岩中道院与梁中砥商岩翁会饮
陈深（宋代）

夙有岩中约，今晨得得来。幽窗六人坐，清思一时开。

雪下宜看竹，天寒未见梅。人生良会少，莫惜共持杯。
摸鱼儿 其一 人日谢何诗孙舍人送酒
程颂万（清代）

乍撩人、试灯天气，小阑干外丝雨。何郎无限萧骚意，相约酒徒雨五。

教且住。看紫陌花灯，门巷停车处。销魂恁苦。记燕燕莺莺，醒醒醉醉，香梦度帘户。

休论价，且贳鹴裘酒贾。移来十瓮芳醑。东风催醒梅花睡，酒气隔帘如雾。

宾共主。到香榭宵阑，拔剑尊前舞。吟魂万缕。直绕遍天涯，冲寒掠暝，搅作一庭絮。
戏赠勤长老
范成大（宋代）

从君挥麈演金乘，我已无心缠葛藤。第一圆通三鼓梦，大千世界一窗灯。

罢参柏子庭前意，权作梅花树下僧。饭饱閒行复閒坐，人间有味是无能。
广修寺
韩淲（宋代）

石磴阴阴长薜萝，断崖飞练泻鸣波。雨收林麓翠光合，云净峰峦爽气多。

万事身心毋固必，此时诗句欲如何。萧然便合归林去，已办犁锄著钓蓑。
石埭昭明太子庙
陈子升（明代）

只在删诗后，斯文入选初。能收百家作，非但一朝书。

山出菁华外，江流绮靡馀。何期向萧寺，野服拜仙储。
蓦山溪
欧阳修（宋代）

新正初破，三五银蟾满。纤手染香罗，剪红莲、满城开遍。楼台上下，歌管咽春风，驾香轮，停宝马，只待金乌晚。

帝城今夜，罗绮谁为伴。应卜紫姑神，问归期、相思望断。天涯情绪，对酒且开颜，春宵短。春寒浅。莫待金杯暖。
望海潮（重九和彦时兄）
王之道（宋代）

宝山烟霁，金湖波渺，珠帘高卷清霜。枫叶露痕，荻花风色，人言今日重阳。芳菊袅秋香。更榴房斗紫，柑实传黄。观阁凌空，杯盘照坐独醒狂。

良辰乐事难忘。正少年游冶，人在任庄。铜钵探题，金钗当酒，一时绿鬓红妆。故国黯凄凉。漫情随水远，兴与云长。要是致君尧舜，千古继垂裳。
栖霞
白玉蟾（宋代）

冷烟缠山腰，暗水冽石骨。
欲风松先鸣，未雨苔已滑。
洞前多琪花，洞里多紫霞。
高人得所栖，日永蒸胡麻。
山行
杜牧（唐代）

远上寒山石径斜，白云生处有人家。(生处 一作：深处)
停车坐爱枫林晚，霜叶红于二月花。
次韵陈景斋纠掾题品山斋数石之作
敖陶孙（宋代）

吾山何足夸，君语烦专送。
姿为丘壑媚，意重璆琳贡。
芥胸划玲丘，眯眼豁尘瞀。
白云足怡悦，明月得簸弄。
居然卫霍近，顿压邹鲁共。
故人真阳守，遗补臞庵空。
数株立拿螭，一笑慰歌凤。
缅思昔牛李，竞势急鞿鞚。
能令山崒硉，所欠腹空洞。
那知负之走，更使农者众。
谁言山上山，竟作梦中梦。
老衰本无欲，标榜聊取衷。
独怜伏虎雄，必得钨羽中。
荆室虽敬完，汉仪亦多偬。
君能载酒来，我愿共饭瓮。
戏赠成季
韩淲（宋代）

寻常尽月无人问，邂逅今朝有客留。酒到醉深才得味，诗因吟客却生愁。

夕阳倒射乱云合，浅水未乾飘叶浮。挥手薰风只如此，角声孤起在城楼。
张守招隐
陈造（宋代）

春风吹作万家春，谁得联镳从使君。
微径问花同载酒，深堂剪使细论文。
王郎把臂簪仍盖，严老呼舟首又分。
安得云龙随上下，佳辰不复叹离群。
和元府判游山句
释德洪（宋代）

举手弄云泉，溅衣作跳波。侧耳闻遗音，仰看幽鸟过。

两公作妙语，清绝类阴何。气爽如南山，晴岚掩峨峨。

意快如落瀑，万仞崩银河。秀如华林风，嫣然散微和。

而余独朴拙，欲登选佛科。十年类马驹，镜谓砖可磨。

枫瘤或见取，此事古亦多。噪吻成绮语，宁恤犯尸罗。
江州卧疾送李侍御歌
李华（唐代）

江沉沉兮雨凄凄，洲渚没兮玄云低，伤别心兮闻鼓鼙。
偈倾一百三十三首
释法薰（宋代）

至人变化，体妙难名。
去来不以象，动静不以形。
通途自寥邈，何处不称尊。
更无一法可当情，直踏毗卢顶上行。
小泊湖州
释居简（宋代）

蜿蜒粉雉枕寒汀，阔著清苕碧界尘。帆落水晶宫未晓，素花开尽一溪蘋。
琼花
郑损（唐代）

琼花今日多从辩，玉蕊唐人早有诗。
天上神仙曾枉驾，世间草木敢连枝。
无风亦识飘香处，有眼谁看堕地时。
三十年来成一梦，摩挲石刻鬓添丝。
寄龙山谭使君五首
黎廷瑞（宋代）

万里云涛海峤秋，倩人扶上黑云兜。
一帘新雨西楼晚，卧听乌衣说旧愁。
邓氏园亭
黎伯元（元代）

处士庐幽信步寻，修篁乔木接繁阴。一弓村径藏閒地，九夏秋声入茂林。

树外近山随坞合，花开细水到池深。人生早作丘园计，回首辋川成古今。
题李白笠钓图
王质（宋代）

龙子梅妆钓笠前，脱靴豪气总萧然。一丝来往茫茫碧，不记开元后几年。
猛虎行
谢惠连（南北朝）

贫不攻九嶷玉。倦不憩三危峰。九嶷有惑号。三危无安容。

美物标贵用。志士励奇踪。如何只远役。王命宜肃恭。

伐鼓功未著。振旅何时从。猛虎潜深山。长啸自生风。

人谓客行乐。客行苦心伤。
晓望
晁公溯（宋代）

城上高楼出女墙，遥看初日尚苍凉。
松边淅沥风成响，草际晶荧露有光。
乐岁共歌羊考牧，新春不与雁还乡。
圣时愿报收舆地，快自襄阳下洛阳。
次刘机将仕韵
晁公溯（宋代）

承平玉烛四时和，处处惟闻击壤歌。
富国不须搜粟尉，劝民当应力田科。
使君身似社樗老，故里贤如乔木多。
今日群原诚可作，吾谁归者有东坡。
东行鱼台县界初闻莺
汪梦斗（宋代）

新绿阴阴夏气清，犊车穿入别村行。家山今隔几千里，始听春莺第一声。
百丈野狐
释慧方（宋代）

百丈堂前验野狐，还如水上捺葫芦。而今到处全机入，便好当场捋虎须。
渔父词（其十）
赵构（宋代）

远水无涯山有邻。相看岁晚更情亲。笛里月，酒中身。举头无我一般人。
送黄吉父将赴南康官归金溪三首
王安石（宋代）

岁晚相逢喜且悲，莫占风日恨归迟。
我如逆旅当去客，复会有无那得知。
念奴娇·嫩凉生晓
张辑（宋代）

嫩凉生晓，怪今朝湖上，秋风无迹。古寺桂香山色外，肠断幽丛金碧。骤雨俄来，苍烟不见，苔径孤吟屐。系船高柳，晚蝉嘶破愁寂。且约携酒高歌，与鸥相好，分坐渔矶石。算只藕花知我意，犹把红芳留客。楼阁空濛，管弦清润，一水盈盈隔。不如休去，月悬良夜千尺。
金刚随机无尽颂 其八 知见不生分第三十一
释印肃（宋代）

鼓是两头皮，禾山打不迷。道吾闻举笏，能有几人知。
赠宣上人二首
王洋（宋代）

袖被腾腾粥饭师，无人曾见下山时。
相逢只道无能解，肯作红楼应制诗。
明妃曲
王安石（宋代）

我本汉家子，早入深宫里。
远嫁单于国，惟悴无复理。
穹庐为室旃为墙，胡尘暗天道路长。
去住彼此无消息，明明汉月空相识。
死生难有却回身，不忍回看旧写真。
玉颜不是黄金少，爱把丹青错画人。
朝为汉宫妃，暮作胡地妾。
独留青冢向黄昏，颜色如花命如叶。
古北口观降夷步射复戏马驰射至夜
唐顺之（明代）

潮河北来几千里，夹岸穹庐杂军垒。传闻汉官旌节至，惊咄欢迎竞罗跪。

抹额貂皮并系腰，胡妇赤脚胡儿履。中有老胡能汉语，瓣发一条银鼠尾。

告言天暖弓力弱，箭垛乞移三四咫。蹲腰搊目满弯弧，箭箭齐奔月儿里。

当轩赐与锦缠头，汉人喝采胡人喜。自矜长技正未竭，一跃上马事驰突。

珠帽半仄卖欹邪，铁骢骄嘶弄𦤞𠨜。可怜人马如争巧，人藏马腹马人立。

翻身倒卧马背上，马尾鬅松乱人发。忽然马去不闻声，一路惊尘向空没。

满眼流星透烟雾，道是胡儿飞箭发。想见天山射雕时，意气雄豪谁可越。

骑归人散悄无諠，卸却牙旗卷秋月。
四偈 其三
释德洪（宋代）

瞋恚现行时，无明所迷醉。不知自之失，但见他人是。

如人在暗处，见外不见里。大哉圣人学，事事必求己。
和王安之五首 野轩
程颢（宋代）

谁怜大第多奇景，自爱贫家有古风。会向红尘生野思，始知泉石在胸中。
赠谈阴阳者二首 其二
萧立之（宋代）

神工可改命可夺，未有人言郭语诬。千载诚翁独遗恨，君能命过日中无。
赵子敬御史志养堂
赵孟頫（元代）

志养堂前骢马归，融融喜气动庭闱。能令将种为书种，可是斑衣胜绣衣。

手树丛萱侵雪色，心同寸草报春晖。不须更上陈情表，寿母康强世所稀。
泊丹阳与诸人同舟至马林溪遇雨
皇甫冉（唐代）

云林不可望，溪水更悠悠。
共载人皆客，离家春是秋。
远山方对枕，细雨莫回舟。
来往南徐路，多为芳草留。
送崔左藏之广东
王安石（宋代）

怪石巉巉上泬寥，昔人於此奏箫韶。
水清但有嘉鱼出，风暖何曾毒草摇。
今日掩留君按节，当时嬉戏我垂髫。
因寻旧政询遗老，为作新诗变俚谣。
送吴鸿胪幼贞省觐还毗陵
欧大任（明代）

典客初通籍，宁亲遂尔私。箧经韦相业，池草谢郎诗。

牛酒秋酺日，鲈羹晚钓时。河东须早献，名已汉皇知。
寿徐意一参政
方蒙仲（宋代）

红云朵里紫霞杯，敕使今朝四度来。
意一堂中开九袠，太微星里现三台。
菩提桥
释心月（宋代）

石头一路平如掌，步步风波险处行。
渡马渡驴都莫问，等闲夺得祖师名。
寄彭州高三十五使君適、虢州岑二十七长史参三十韵
杜甫（唐代）

故人何寂寞，今我独凄凉。老去才难尽，秋来兴甚长。

物情尤可见，辞客未能忘。海内知名士，云端各异方。

高岑殊缓步，沈鲍得同行。意惬关飞动，篇终接混茫。

举天悲富骆，近代惜卢王。似尔官仍贵，前贤命可伤。

诸侯非弃掷，半刺已翱翔。诗好几时见，书成无信将。

男儿行处是，客子斗身强。羁旅推贤圣，沈绵抵咎殃。

三年犹疟疾，一鬼不销亡。隔日搜脂髓，增寒抱雪霜。

徒然潜隙地，有靦屡鲜妆。何太龙钟极，于今出处妨。

无钱居帝里，尽室在边疆。刘表虽遗恨，庞公至死藏。

心微傍鱼鸟，肉瘦怯豺狼。陇草萧萧白，洮云片片黄。

彭门剑阁外，虢略鼎湖旁。荆玉簪头冷，巴笺染翰光。

乌麻蒸续晒，丹橘露应尝。岂异神仙宅，俱兼山水乡。

竹斋烧药灶，花屿读书床。更得清新否，遥知对属忙。

旧官宁改汉，淳俗本归唐。济世宜公等，安贫亦士常。

蚩尤终戮辱，胡羯漫猖狂。会待袄氛静，论文暂裹粮。
金缕曲·慰西溟
纳兰性德（清代）

何事添凄咽？但由他、天公簸弄，莫教磨涅。失意每多如意少，终古几人称屈。须知道、福因才折。独卧藜床看北斗，背高城、玉笛吹成血。听谯鼓，二更彻。
丈夫未肯因人热，且乘闲、五湖料理，扁舟一叶。泪似秋霖挥不尽，洒向野田黄蝶。须不羡、承明班列，马迹车尘忙未了，任西风吹冷长安月。又萧寺，花如雪。
湘灵瑟（故妓周懿葬桥南）
刘埙（宋代）

酸风泠泠。哀笳吹数声。碎雨冥冥。泣瑶英。花心路，芙蓉城。相思几回魂惊。肠断坟草青。
是年五月扈从上京宫学纪事绝句二十首 其八
周伯琦（元代）

数树青榆延阁东，云窗霞户绮玲珑。上林文鹿高于马，时引黄麛碧草中。
青州歌
吴斌（明代）

青州高城雄九州，城门天上飞琼楼。
羽林兵卫若熊虎，剑戟耀日寒光浮。
迢迢紫陌香尘起，车马争驰迅流水。
飞甍万井碧鳞鳞，绿树连阴柳营里。
嵯峨城阙帝子宫，天人遥镇沧海东。
海波镜净寂不动，鲸鲵不敢扬天风。
楼上银壶漏初歇，画角龙吟泣霜月。
寒声萧飒落梅花，吹作征人鬓中雪。
和李起居秋夜之作
薛奇童（唐代）

过庭闻礼日，趋侍记言回。独卧玉窗前，卷帘残雨来。

高秋南斗转，凉夜北堂开。水影入朱户，萤光生绿苔。

简成良史笔，年是洛阳才。莫重白云意，时人许上台。
虎丘晚归呈同游
邹浩（宋代）

虎丘山色最宜秋，山下溅溅亦可舟。北去几年空好梦，东来今日快昏眸。

邦畿正蔼无双誉，杖履仍逢第一流。邂逅高风许追逐，异时应拟岘山头。
题弟子问
晁说之（宋代）

人物昭陵一代倾，墨庄夫子著书成。
我生既晚复何恨，解叩青霜钟大鸣。
次韵答禹功兼简周国振时禹功一夕泛舟归郡不及话离 其五
李彭（宋代）

飘飘顾曲郎，恬愉仍静深。相逢何必早，但贵相知心。

临博斯识道，闻韶真赏音。端须理三径，岁华多浸淫。
将之云中别曹大参还西越
黎民表（明代）

雨雪襜帷万里来，欢承瑶水赐金回。中朝先宠麟符重，百越山川绣斧开。

北地至今多骏马，潢池何事借词才。车轮忽漫东西去，空恋风期上蓟台。
采石月题蛾眉亭
陈孚（元代）

昔年李白身翻然，袖裹明月飞上天。刚风吹度瑶圃前，雪兔跳落千丈泉。

白今已去八百年，明月犹向江中圆。我行万里拥使旃，柳根偶系东归船。

三生似结明月缘，银光射牖窥我眠。夜深忽梦羽衣仙，神如碧沼浮疏莲。

脚踏赤鲸跨紫烟，问月何在摇玉鞭。耸身忽灭鸿翩翩，觉来试鼓朱丝弦。

起诵国风月出篇，开篷视月月满川，鱼龙吐浪声溅溅。
米元章书山谷大悲憕赞帖赞
岳珂（宋代）

我佛住世，大开方便。有大士者，现自在身。以千手眼，一一接引。

指示群迷，照破诸妄。如是我闻，佛说了义。诸铃杵铎，宝塔经卷。

轮拂璎珞，种种所执。凡所执者，俱非有相。智慧清净，肉眼慧眼，佛法天眼，种种所见。

凡所见者，俱非有著。以无相故，释诸缠缚，一切众生，得大解脱。

以无著故，具足圆明，一切众生，得大知见。佛尚无相，何况于赞。

佛身常住，即心是佛。稻麻竹苇，无限剂数。彼顶戴者，皆真实相。

百千万亿，何况于身。涪皤说法，如标月指。标本在手，何者为月。

宝晋写赞，如转轮王。运转随人，终不成道。我不见憕，我不执笔。

非见非□，手眼皆具。稽首大士，大慈悲故。去我妄想，即见如来。
示觉悟侍者
释普济（宋代）

起家难似破家难，荡尽田园出故关。
佛祖二千年冷债，不消咳嗽一进还。
春暮与鲍谿父言怀
程嘉燧（明代）

江上杨花覆白蘋，对君犹喜见残春。
云山家在难乘兴，风月闲来自怆神。
旁舍盘飧留客共，向人怀抱好谁亲。
山中只是空相忆，漫道天涯即比邻。
逆旅主人家园木犀始开谨辍两握副以二绝句驰
曾丰（宋代）

一段月中秋气清，沦枝浃叶况精英。
学人鼻观饱参罢，七窍通融四体轻。
表海亭
曾布（宋代）

表海风流旧所闻，青冥飞观一番新。山河十二名空在，簪履三千迹已陈。

极目烟岚九霄近，满州楼阁万家春。由来兴废南柯梦，且喜登临属后人。
海珠寺燕张克脩吴献臣 其二 送献臣
邹智（明代）

临流坐石浴鸱夷，隔岸何人唱竹枝。我是罗浮山上月，随君直到魏公祠。
次韵程判院春日
许及之（宋代）

催得冬残是野梅，依然春傍柳边回。不知鬓影星星去，只道年边恰恰来。

喜为农占秋有廪，懒于僧问劫经灰。历头且复从今数，笑口都能几度开。
瑞鹤仙（寿史云麓）
吴文英（宋代）

记年时茂苑。正画堂凝香，璇奎初焕。天边岁华转。向九重春近，仙桃传宴。银罂翠管。宝香飞、蓬莱小殿。荷玉皇、恩重千秋，翠麓峻齐云汉。

须看。鸿飞高处，地阔天宽，弋人空羡。梅清水暖。苕溪上，几吟卷。算金门听漏，玉墀班早，赢得风霜满面。总不如、绿野身安，镜中未晚。
寄龙山谭使君五首
黎廷瑞（宋代）

流离迁徙古今同，澹沲青山往事空。
四壁虫声秋思苦，梦中犹豫自奏豳。
过羊肠岭
华岳（宋代）

拂面东风吹夕阳，路蟠千折过羊肠。
山疑随马回回见，花欲撩羊故故香。
世路与谁分曲直，羊情于我自炎凉。
何当更上风烟上，为把穷途问彼苍。
和会饮牡丹丛间
韦骧（宋代）

移樽近槛就香多，辄效花前小子歌。愿扩酒肠无惜醉，淡红楼子独嵯峨。
哀雁吟
管讷（明代）

哀雁复哀雁，雄雌不相违。三春北去秋南归，年年稻粱充汝肥。

汝肥曷己时，安知矰缴不汝随。一朝弋雄孤其雌，雌孤殊可伤。

夜夜啼秋霜，楚天空阔云水长。誓不更逐群侣翔，花开春满塘，不愧鸳与鸯。
浮游花
王世贞（明代）

侬作树头花，日日波上红。欢作波上花，浮游无定踪。
九月八日游涡
晏殊（宋代）

黄花夹径疑无路，红叶临流巧胜春。
前去重阳犹一日，不辞倾尽蚁醪醇。
真州杂赋
文天祥（宋代）

便把长江作界河，负舟半夜泝烟波。
明朝方觉田文去，追骑如云可柰何。
游麻姑山
金武祥（清代）

旴江江头十日雨，梦魂夜夜游仙府。东风吹作三日晴，许我游山约游侣。

出城苍翠扑人来，指点仙山快先睹。峰回路转高入云，彩虹一道长桥俯。

飞湍直落千丈强，下有蛟龙不敢怒。仙坛寂寞灵风号，想像当年众仙聚。

手如鸟爪髻发垂，曾掷丹砂擗麟脯。我来凭眺经千年，水浅蓬莱复几许。

鲁公断碣频摩挲，落落长松更奇古。老僧指示神功泉，饷我山茶瀹泉煮。

花开涧谷纷烂漫，摄石扪萝恣采取。盘桓未已夕阳催，匆促归途勇犹贾。

只惭胜迹未穷探，更按山图一一数。今宵星斗空山寒，梦中还向斯游补。
待李纯如邓子同
周行己（宋代）

谁云相知好，相知亦吾累。一夕不在眼，青灯已无寐。

晚定李邓交，付托足心地。嶷然诸儒中，百马逢一骥。

对我怀抱豁，轩眉得深意。昨朝分手出，冠带修人事。

淹留久未返，终夕念乖异。摇落庭树秋，虚窗发清吹。

坐起无一欢，出门屡瞻跂。归鼓朱丝弦，复理黄卷字。

弦诵虽曰乐，其如心不遂。欻欲往从君，念无晨风翅。

扫地焚香坐，聊以待君至。
泛舟
詹师文（宋代）

九曲烟霞景若何，移舟曲曲泛清波。
丹峰绝顶笼花木，碧洞当清挂薜萝。
仙迳鹤翻松露下，古潭龙蛰水云多。
紫阳去后閒风月，独向平林倚櫂歌。
九日泊浔州望登高者有述
郭之奇（明代）

满目幽花蔽绿萝，空馀雪鬓影清波。祇怜孟帽因风落，长使陶樽负菊多。

千涧甫从浔水合，重阳已向客舟过。未知此日东流意，今古浮沉事若何。
日横墓
司马光（宋代）

昔时南面并称孤，今日还为绛灌徒。
忍死祗能添屈辱，偷生不足爱须臾。
一朝从殉倾群客，千古生风激懦夫。
直使强颜臣汉帝，韩彭未必免同诛。
七夕
薛秉（宋代）

红蕖烂漫碧池香，罗绮三千侍汉皇。
阿母暂来成底事，茂陵宫树已苍苍。
赵开府仪国公挽词
戴栩（宋代）

郎星卿月递辉光，忽着蝉冠换鹭行。
人世阅来知幻韵，钧天归去侍先皇。
棠阴政惠人人说，茶底篇章子字香。
一段风流埋不得，传家玉雪照人旁。
漫成
苏葵（明代）

白首犹于计吏俱，风尘扑面笑驰驱。朱门素乏君卿智，清世徒驰汲黯愚。

潇洒客途词赋窘，分排羁思酒尊虚。夜深爱弄江边月，怪杀浮云翳不舒。
三答家兄
吴瞻淇（清代）

留滞周南客，相思暮草馀。梦来乘夜月，诗好代家书。

父有千秋业，儿惭两地居。何时耦耕罢，商略注虫鱼。
题顾定之画出墙竹
虞堪（明代）

莫笑虎头痴，偏怜凤尾垂。粉墙遮不断，翠雨湿多时。
寄宋准学士
田锡（宋代）

鸾舆西幸郊天日，洛水桥南乍识君。
投分埙篪无异曲，定我兰菊有余芬。
别来信阴年将尽，望去台高日又曛。
堪恨支离何所似，波中萍叶岭头云。
姚将军靖康初以战败亡命建炎中下诏求之不可
陆游（宋代）

造物困豪杰，意将使有为。
功名未足言，或作出世资。
姚公勇冠军，百战起西陲。
天方覆中原，殆非一木支。
脱身五十年，世人识公谁？但惊山泽间，有此熊豹姿。
我亦志方外，白头未逢师。
年来幸废放，傥遂与世辞。
从公游五岳，稽首餐灵芝，金骨换绿髓，欻然松杪飞。
望所居西山瀑布
喻良能（宋代）

山居鲜欢悰，理策事遨嬉。嵚岑属初霁，眺览得所宜。

悬崖有飞瀑，注壑从凉飔。濛濛喷雾雨，冉冉含烟曦。

清泠讵可汰，驶激畴能陂。会心欣有得，徙倚不知疲。

雁荡境千里，香炉天一涯。平生未能瞩，昏旦矧欲窥。

何如兹山溜，若与幽人期。他年营菟裘，舍是将安之。
山林乐四首 其一
俞德邻（宋代）

山林何所乐，忽忽遂忘归。江阔天低水，山深雾湿衣。

青虫当户织，白鸟背人飞。野性因留滞，非干与世违。
新晴遣兴
胤禛（清代）

远水明斜照，残霞有似无。岚光浮树杪，桥影射池隅。

鹊唱平安曲，荷呈如意珠。天然诗里画，懒绘辋川图。
次韵发运路昌衡淮见山堂
苏辙（宋代）

叠石初成得赐环，未应苔藓上苍颜。
据鞍华岳旌旄里，回首淮山梦想间。
烽火日传西塞静，丘陵应伴壮心闲。
终南太白皆公有，肯向庭中更作山。
王宣徽见示延驻慧海长老诗因次其韵
苏颂（宋代）

南禅北祖亦何常，足历微尘自不伤。
病脑穷虽居一室，妙缘心不应他方。
禽鱼固欲求栖息，凫鹤宁须较短长。
京府宰官频问讯，且将竿木戏逢场。
念奴娇 题葬花图
曹慎仪（清代）

困人天气，听声声杜宇，送春时节。自是彩云吹易散，早向枝头消歇。

风雨无情，韶华似梦，草草过三月。残英难绾，柳丝多化香雪。

堪叹瘦尽诗魂，绮窗病起，忍见春光别。断粉零朱飘泊感，独把花锄凄绝。

香土埋愁，纱囊贮恨，和泪凝成血。此时幽怨，只伊鹦鹉能说。
题习斋先生扇上画
陈深（宋代）

石罅修篁萧爽，水边老树槎牙。气味与翁相似，岁寒长对苍华。
六月廿九神林寺池上荷花
释居简（宋代）

凉沼承芳薰，急雨压炎暑。叶叶蚌触碎，顷刻万斛许。

痕玉脸能薄，著得许多雨。骈头如有愬，低簪欲相语。

摧拉翡翠翼，零乱鸳鸯羽。剩拟笺老天，细意写心膂。

约束诛云师，前驱卷晴宇。红酣尽扶起，绿摇并搴举。

蘋末风亦好，人间暍随愈。太一泠然舟，著我歌白苧。
题琴河听雨图 其四
华蘅芳（清代）

弹到离鸾各黯然，未知后会是何年？爱河情海茫无际，红袖青何剧可怜。

酸意已含梅有子，柔丝不断藕生莲。试看尺幅烟波里，髣髴虞山旧画船。
送李骑曹之灵武宁侍
郎士元（唐代）

一岁一归宁，凉天数骑行。河来当塞曲，山远与沙平。

纵猎旗风卷，听笳帐月生。新鸿引寒色，回日满京城。
哭别月村 其一
黄庚（元代）

交游惟子独相知，此老天胡不慭遗。行辈凋零亡益友，文风寥落失儒师。

在生曾与传遗像，临死犹能寄别诗。月落村空人不见，伤心千古隔幽期。
和人赋琴高鱼
吴潜（宋代）

仙人药苗化为鱼，身虽纤细味丰腴。
土人涉溪如採荇，以布为网犹恐疏。
不比吴王耽嗜脍，松江千古留腥滓。
好似春茶枪与旗，俯视银条不足数。
人生所乐在家乡，何必定食河之鲂。
琴高仙游不可蹑，自向崑崙朝玉皇。
玉皇一笑倚天末，乞与五湖任囊括。
扁舟烟雨归去来，卧听鱼槎声濊濊。
即事
刘克庄（宋代）

自汲新泉养牡丹，银壶满贮怕春残。
昼檐一饷东风恶，为掩窗绡护晚寒。
情诗其二十八
仓央嘉措（清代）

今夜新月似蛾眉，时还暂去时还归。
记取临行重来约，月成钩时人成对。
过李老隐居
郑克已（宋代）

南渡中兴老，幽栖日月长。
买山供杖履，引水到池塘。
习懒今成癖，贪杯剩欲狂。
相过旧宾客，不换野衣裳。
眼儿媚 与双成弟妇雨窗话别
钱凤纶（清代）

一望迷离雨声凄。云压暮山低。萧萧落叶，嗷嗷哀雁，话到西楼。

料得今宵人静后，惆怅掩罗帏。秋蛩吟罢，残灯灭后，有梦初归。
咏双杏子其核亦然
梅尧臣（宋代）

子核成双杏，将寄同心人。
定栖鸳鸯魄，为物岂无因。
柳
欧阳修（宋代）

雨阔堤长走画辕，絮兼梨雪堕春烟。
东风苑外千丝老，犹伴吴蚕尽日眠。
满庭芳 为施克明题雪拥蓝关图
沈禧（元代）

雪拥蓝关，云横秦岭，马头道路迷茫。几回翘首，何处是家乡。欲革当时弊政，摅忠荩、罄沥肝肠。谁知道，一封奏入，万里贬潮阳。伤心牢落处，形孤影只，地远天长。幸道逢孙姓，有意相将。早悟花间诗意，免教□、至此仓皇。频分付，瘴江落日，吾骨好收藏。
临安县观钱氏庙 其二
韩淲（宋代）

衣锦军前上冢时，当年意气慑吴儿。中原休问今何主，随分笙歌燕乐嬉。
如梦令 其一 记梦
廖行之（宋代）

雨歇凉生枕簟。不梦大槐宫殿。惟对谪仙人，一笑高情眷眷。

离恨。离恨。无奈晓窗鸡啭。
雪庭
释普济（宋代）

一度寒来不可禁，森罗万象尽平沉。
个般门户谁能入，著脚分明三尺深。
题庐山山下汤泉
白居易（唐代）

一眼汤泉流向东，浸泥浇草暖无功。

骊山温水因何事，流入金铺玉甃中。
送朱大游塞（一作送朱大北游）
张南史（唐代）

岁暮一为别，江湖聊自宽。且无人事处，谁谓客行难。

郢曲怜公子，吴州忆伯鸾。苍苍远山际，松柏独宜寒。
桃 其二
弘历（清代）

芳姿绰约盼清明，比似寒梅越艳生。又是一年春好处，东风人面若为情。
和张先辈见寄二首
徐铉（宋代）

去国离群掷岁华，病容憔悴愧丹砂。溪连舍下衣长润，

山带城边日易斜。几处垂钩依野岸，有时披褐到邻家。

故人书札频相慰，谁道西京道路赊。

清时沦放在山州，邛竹纱巾处处游。野日苍茫悲鵩舍，

水风阴湿弊貂裘。鸡鸣候旦宁辞晦，松节凌霜几换秋。

两首新诗千里道，感君情分独知丘。
云深楼晚眺题付住僧清涛
屠侨（明代）

汝有窦山百尺楼，白云朝夕深悠悠。乳峰烟雨千林暮，飞雪岩台六月秋。

镜水芜平莎鸟立，藤花风落野猿愁。我来未尽登临兴，记尔青春卜再游。
贺周益公归休
尹直卿（宋代）

六一先生薄吉州，归田去作颖昌游。
我公不向螺江住，羞杀青原白鹭洲。
自赞三首 其二
释明辩（宋代）

瞎老婆半夜吹火，张聋子日午闻歌。画得这般毫相，出生入死降魔。

有时鼓起龙门浪，娑竭龙王不奈何。
崇恩太后升袝十四首
真宗（宋代）

［大吕角二奏］羽旌风翔，翠薤飘举。
俨其音徽，登兹位处。
笙镛始奏，合止柷敔。
是享是宜，永求伊祜。
更漏子 寄外
濮文绮（清代）

晚风柔，红雨嫩。早是病花霜信。空惜别，枉相思。天涯无见时。

子规声，蝴蝶影。不道秋心尽冷。书未就，泪先凝。离愁写不成。
淮阴杂诗六首 其六
邹祖符（清代）

年年晚涨税鱼租，红豆成时结网罛。齐向得鱼多处去，渔沟西北水晶湖。
定光禅院
葛胜仲（宋代）

云岩五花树，下临碧玉潭。泛泛石溜中，此独潴揉蓝。

潭底玉石响，声如奏韶咸。名从襄阳样，山神固不甘。

姓字污山谷，贞元岁所镵。我来事登览，云有神龙潜。

骄阳虔禬祷，膏乳一境沾。灵祠锡硕号，丹雘飞楹檐。

僧庐锁深閟，灵境超尘凡。悬瀑二十丈，银河挂高岩。

飞流溅珠琲，馀润沾松杉。震响汹朝夕，数里声不歼。

禅客伴幽讨，高下皆穷探。猿鹤不足数，俗驾从讥嫌。

何当叨龙宫，宝方求玉函。
狂吟八韵送英公暂归故乡迁殡二亲
宋白（宋代）

十八般书四海传，长安话别已多年。
今来帝里重相见，转觉师心更自然。
下笔入神皆得法，出言成句书通玄。
花时乘兴先行乐，月夜忘机静坐禅。
到处僧俗争识面，满朝英俊赠佳篇。
长沙母葬彰纯孝，八水人恩有善缘。
衡岳醉投秋雨寺，汉江吟渡夕阳舡。
前期指在春三月，回首东风好著鞭。
偈颂一百零三首 其七十六
释月涧（宋代）

江山处处东风软，桃李纷纷春意酣。是灭度耶不灭度，当机识取老瞿昙。
送徐圣可十首 其五
王质（宋代）

吾知昭德眼通明，君与渠家最有情。何况蜚声满黄阁，定应倒屣笑相迎。
和吴赞府斋中十咏 其九 断碑
萨都剌（元代）

零落秋风卧，何年破庙碑。图经愁莫载，耆旧说频移。

野烧龟文失，荒台鸟迹疑。遥知千载后，拂拭转堪悲。
翁行简挽诗
许景衡（宋代）

学舍贤师友，年家老弟兄。分符渺淮楚，倾盖忆都城。

白雪千篇在，黄粱一梦惊。承家今有子，未觉负平生。
诗一首
晁宗慤（宋代）

炼矿成金得宝珍，炼情成性合天真。
相逢此理交谈者，千百人中无一人。
送陕西运使陆郎中
晁说之（宋代）

二十年来关内客，眼明太华高太白。
今日前驱使者旌，鸡舌香余新日月。
春初胡骑逼王城，公在城头佐天策。
将兹胆略抚西戎，萧关远尔无坚敌。
便使秦人不告饥，轺车与尔同休戚。
唯应拂拭旧题名，几人身在空相忆。
为我寄谢钱都统，鬓间不许霜雪积。
木兰花慢·到闲人闲处
刘秉忠（元代）

到闲人闲处，更何必，问穷通。但遣兴哦诗，洗心观易，散步携筇。遣云不堪攀慕，看长空、淡淡没孤鸿。今古渔樵话里，江山水墨图中。千年事业一朝空。春梦晓闻钟。得史笔标名，云台画像，多少成功。归来富春山下，笑狂奴、何事傲三公。尘事休随夜雨，扁舟好待秋风。
和宋次道答弟中道寄怀
梅尧臣（宋代）

陆家兄弟苦西东，黄耳传书近已通。
共叹流年同转毂，各惊华发似飞蓬。
河冰夜合知霜劲，塞雾朝开见日红。
腊尽春来又相远，江南江北望归鸿。
水调歌头 寿段知事。时方旱，祈雨大作
胡幼黄（宋代）

有喜君初度，风雨作秋声。连旬烈日，稻畦麦垄欲扬尘。

好似天瓢在手，笑把群龙呵叱，四野注如倾。勃勃生意满，翠浪涌纵横。

君知否，仁者寿，寿斯仁。自从三代而下，民命寄苍旻。

满目桑麻谷粟，满目簿书期会，试说与仁人。小试作霖手，苏醒永新民。
远游
释文珦（宋代）

林憩无完室，舟行避恶滩。
异乡为客久，浮俗定交难。
草引春愁长，霜侵晓梦残。
忽闻城角动，归思若为安。
吊膳曹从叔郎中
李洞（唐代）

华省支残俸，寒蔬办祭稀。安坟对白阁，买石折朱衣。

蜀客弹琴哭，江鸥入宅飞。帆吹佳句远，不独遍王畿。
京口江阁和友人韵
陈鉴之（宋代）

良辰仍我辈，斗酒大江边。
小阁纳万里，一帆来九天。
世尘黄鹄外，诗兴白鸥前。
地胜吾衰矣，长怀李谪仙。
生查子 寿谢宪，在四川类省试院
李刘（宋代）

湘江贯地维，衡岳生人杰。谁遣益州星，暂伴峨眉月。

初度庆今朝，绣斧双龙节。为国罩嘉鱼，趣觐黄金阙。
七月十五夜对保安对月二首 其一
邓林（宋代）

万里关山月，看看四度圆。多情照孤寂，无酒对婵娟。

在处鸣砧杵，谁家度管弦。城南多思妇，此际未成眠。
相国寺启向天节道场行香院观戏者
王安石（宋代）

侏优戏场中，一贵复一贱。
心知本自同，所以无欣怨。
咏史
独乐园主（元代）

三皇之前不可传，尧舜垂衣化自然。夏衰商败兵革起，征讨有罪非传贤。

苍姬种德极深厚，历载八百何绵绵。孔丘孟轲不得位，唯有文字登书编；

春秋笔削严一字，诛恶褒善持大权；丘明作传详本末，下迨战国何茫然。

秦皇并吞六王毕，始废封建迷井田；功高自谓传万世，仁义不施徒托仙；

东游弗返祖龙死，赤灵火德明中天。汉朝文景称至治，刑措可比成康前；

无端杂用黄老术，是以未得称其全。王莽贼臣篡汉祚，赖有光武如周宣；

云台名将应列宿，婉婉良策扶戎轩；绝胜高祖醢彭越，可比周召终天年。

崇儒往谒曲阜庙，典章灿灿罗星躔；后人不省创业苦，宠任阉宦皆貂蝉；

西园粥爵诚可耻，党锢忠士灾何延。一朝曹氏帝称魏，铜驼荆棘生荒烟；

关张早死后主弱，典午自帝开坤埏。五胡云扰乱中国，五马南渡何翩翩。

六朝兴废有得失，岂知合并归杨坚；琼花城里建宫阙，汴河春水浮龙船。

乱离思治否复泰，唐室高祖催飞骞；秦王神武不可及，遂承天祚传高玄。

大纲不正有惭色，我尝抚卷思其渊。纷纷女祸握神器，扰扰藩镇横戈鋋；

乘舆避乱数奔窜，翠华几度游西川。黄巢残贼不忍说，白骨山积血成泉；

侵凌渐使唐祚绝，江海虽大犹涓涓。朱温降将乃一贼，僭号暂时得复失。

后唐石晋暨知远，但以功利不尚德。周家亦僭登天基，独有世宗明治术。

我朝列圣皆深仁，天下苍生得苏息。史书浩浩充屋栋，人主欲观宁遍及。

小臣纂集作通鉴，治乱兴亡明似日。愿言乙夜细垂观，比美成王戒无逸。
草衣文殊赞
释居简（宋代）

衣纫草，发如草。未下五台，百怪俱兆。手中经，义不了。

我且问你，前三三后三三，是多少。
开济堂
洪咨夔（宋代）

鱼复平沙涨夕阴，红旗影底老蛟吟。
穷今亘古三分恨，托地撑天一寸心。
过雨断云闲绝壁，凉风归鸟急平林。
江山难着醒时眼，有酒如渑放手斟。
和山郡早起 其二
韦骧（宋代）

铃斋书几烛花消，帘外寒霜晓尚飘。却忆夜乘行乐处，烟村云坞听农谣。
离阳翟
张耒（宋代）

驱车发颍川，回望失嵩少。
霜气塞层空，黯澹寒日晓。
原田际天平，百里见飞鸟。
累累道傍丘，石兽卧衰草。
不知谁氏碑，剥裂偶未倒。
支离见隶字，书带汉笔妙。
遗坟不可问，文彩竟何效。
永年恃金石，此计久可笑。
昔游已三岁，存殁伤怀抱。
饱谙人世忧，安得身不老。
小轩生日
张埴（宋代）

满前白发翛翛，抱得曾孙弄否。
从此长看星明，南极人醉西楼。
晓出净慈送林子方二首
杨万里（宋代）

出得西湖月尚残，荷花荡里柳行间。
红香世界清凉国，行了南山却北山。
游衢州府园
叶适（宋代）

破疑庵里押衙石，尘外堂中急就草。
犹有春风为披拂，看人歌舞过残阳。
後潭游船见岸上看者有感
欧阳修（宋代）

喧喧谁暇听歌讴，浪遶春潭逐彩舟。
争得心如汝无事，明年今日更来游。
溪行寄灵舒
徐照（宋代）

滩恶过金水，波声远亦闻。
诗同家信发，灯赂钓船分。
数夜仍无月，看山半是云。
又须登岸宿，囘望却思君。
题赵秀才壁
陈造（宋代）

日日危亭凭曲栏，几层苍翠拥烟鬟。
连朝策马冲云去，尽是亭中望处山。
山斋病起忆亡姊
王采薇（清代）

涧响当宵定，岚光入户深。馀云泛幽石，碎露满疏林。

竹院弹棋断，松房沸药闻。重泉埋玉客，谁识正思君。
禅人写真求赞
释正觉（宋代）

恬然正观，山空水寒。
河汉横而斗润，云雾敛而秋宽。
如仇学子兮怒眼三角，无位真人兮赤肉一团。
箫鼓
许月卿六（宋代）

箫鼓元宵气象豪，拗晴天意亦风骚。
怕渠窗外梅花落，永夜吟声不敢高。
乐神辞三章 其一
释函可（明代）

星为马兮云为辔，生为忠兮死为厉。草有子兮山有麂，腰铁铃兮冠雉尾。

击鼓其镗兮回瞋作喜，琉璃堂兮血食斯地。
和潘倅通甫游狼山寺三首 其三
韦骧（宋代）

谯门南向是狼山，车马朝行意思宽。风散落花红糁糁，日随飞思翠团团。

望穷沧海尘寰小，坐逼空岩昼景寒。三伏生秋有馀地，无人画与雍州看。
江城子（刘左史光祖别席和韵）
魏了翁（宋代）

一襟满贮梓城春。笑声频。笔挥银。自有江山，长是管将迎。不似银今归去客，云外步，水边身。

萧然今代杰魁人。混光尘。越精神。不把浮云，轩冕拂天真。化洽堂边应创见，人物旧，榜颜新。
答杨奉礼
韦应物（唐代）

多病守山郡，自得接嘉宾。不见三四日，旷若十馀旬。

临觞独无味，对榻已生尘。一咏舟中作，洒雪忽惊新。

烟波见栖旅，景物具昭陈。秋塘唯落叶，野寺不逢人。

白事廷吏简，闲居文墨亲。高天池阁静，寒菊霜露频。

应当整孤棹，归来展殷勤。
旧友家睹书劄感成
廖行之（宋代）

下马连声扣竹门，主人何事感遗恩。
回头泣向儿童道，重见甘棠旧子孙。
黄山绝顶题文殊院
魏源（清代）

峰奇石奇松更奇，云飞水飞山亦飞。
华山忽向江南峙，十丈花开一万围。
述古
白玉蟾（宋代）

河水一镜清，中有骊龙舞。
波心呈宝图，始脉造化祖。
燧人钻炎凉，炎帝饵甘苦。
身披獝狨衣，口服觳觫乳。
此时至尊者，帝阶三尺士。
嬴政筑阿房，籛铿才伛偻。
简张子温运使
喻良能（宋代）

宗丞矻矻不离口，右司时时说解颐。
岂独当今三昧手，故应胜古四诗诗。
将出蜀次仲庶送行诗韵叙别
范纯仁（宋代）

远客亲仁岂素期，况陪文酒复经时。自惭拙宦多迁逐，每叹良朋易别离。

白首冯唐空已老，清秋宋玉不胜悲。仰公早展经纶志，百辟方今待允釐。
敩劝学诗寄锜铤镳诸弟 其五
梁朝钟（清代）

一部廿七史，成败与兴衰。明知而故犯，欲将归咎谁。
秋夕文宴（得成字）
陆龟蒙（唐代）

笔阵初临夜正清，击铜遥认小金钲。飞觥壮若游燕市，

觅句难于下赵城。隔岭故人因会忆，傍檐栖鸟带吟惊。

梁王座上多词客，五韵甘心第七成。
金陵杂兴二百首
苏泂（宋代）

缚屋牵牛旋旋归，淮边绿野尽耕犁。
弓刀武备何曾识，只是当初田舍儿。
题醉月亭
刘鉴（宋代）

采石江头李太白，狂不奈烦宫锦窄。
赤壁矶下苏东坡，一叶锦锦凌风波。
当时有月并有酒，和酒和月吞入口。
酒肠得月冷于冰，化作瑰辞喧宇宙。
两首赋，百篇诗，
千秋万古称绝奇。两翁不作归来鹤，
玉宇琼楼寒漠漠。若得长江变泼醅，
少住人间亦差乐。望圆晦缺秋复春，
古来明月今来人。我时举酒问明月，
月亦团团应不得。铁如意，
玉唾壶。我歌君和声呜呜，
烂醉起舞嗔人扶。问影莫是李与苏，
月中仙子知得无。
次常山简叔祥
毛滂（宋代）

归来久客鬓俱苍，渐喜无人餽五浆。
未免高僧问劳苦，故应乔木慰凄凉。
山中猿鹤人谁健，门外蒿莱想自长。
为谢邦人岂吾薄，要当六印绕腰典。
次宣甫用转庵韵赋惜春怀转庵
许及之（宋代）

气合桑舆友，才推屈宋衙。留春无上策，作意惜残花。

葭倚终惭玉，蓬生正倚麻。陶溪人远室，漳浦客思家。
仆不饮久矣今日过宋嗣宗且谈且饮不觉沾醉
喻良能（宋代）

年来饮酒不濡唇，蘸甲今朝始为君。
颇似昌黎当日语，人皆劝我若无闻。
信庵赵少保挽诗 其四
林希逸（宋代）

出语无多动造微，公于学问似生知。客游槐府珍遗帖，世诵樗翁序近诗。

握手最先门下士，伤心谁勒墓前碑。匆匆四十年间梦，忆到庐江下榻时。
扬州慢 为愔仲图松柏独秀斋，因题谱石帚
姚华（清代）

红意填词，碧沉消睡，几回往事成尘。絮凉天客语，又暮色栖云。

算惟有幽心未老，旧时词笔，勾梦堪温。试商量、风月烟霞，描画柴门。

望中秀野，称君家嘉树如人。甚道士栽桃，词人嫁李，犹自冬春。

送目大荒何处，斜阳去、也入无垠。剩天边乔木，青青疑殢湘魂。
题经楼语
释印肃（宋代）

般若贯华严，涅槃通宝积。
迷则龙宫海藏，悟则一字不识。
教演三伯余会，度人无数百亿。
如今满目放光明，十二部经诠不及。
崔田彭族祖坟林，无欠无余楼独立。
大千沙界纳其中，无说无闻真利益。
远祖近宗无不超，得意生身乘此力。
现存一族福绵绵，世出世间福何极。
好事近（同日即事）
程大昌（宋代）

岁岁做生朝，只是儿孙捧酒。今岁丝纶茶药，有使人双授。

圣君作事与天通，道有便真有。老去不能宣力，只民编分寿。
南园故址
黎延祖（明代）

古祠仍旧在东隅，一读残碑却起予。五典旧闻从舜代，三仁终古见殷墟。

鱼须学士悲埋骨，马革忠魂痛绝裾。空有行人知往事，暮云芳草共踌躇。
雨花台观月
金大车（明代）

高台上与碧云齐，坐看冰轮出海西。
吴苑参差双阙迥，楚天高阔万峰低。
灯悬村落昏初见，帆出江烟远欲迷。
疑向广寒归路晚，满身风露夜凄凄。
松江使君张周卿致泖口蟹四十辈
方回（元代）

松江太守今贤侯，喜有螃蟹无监州。
左手持螯右杯酒，文章政事第一流。
吴由今年十分秋，各执稻穗朝厥酋。
初生琐细类蟛{左虫右越}，既长魁巨肩蝤蛑。
渔父横江竹为断，照夜纷纭灯火乱。
取之一蟹胜一蟹，尖美于团十月半。
怒目横行敢抗虎，宜尔就擒堕烹爨。
黄堂不忍专俊味，遣饷不减锦绣段。
老夫菜肠久雷鸣，忽四十辈来峥嵘。
得公宰相三斗鼻吸之醋，剉我坡仙一年好景之橙。
金脐雪脆手自擘，何必牛炙兼羊羹。
馋拿涎攫快一醉，焉待将糖而弥躁，
带糟而微生。一诗往谢张夫子，
莫怪无厌犹未已。内黄侯承津致矣，
但欠青州从事耳。
冷然斋
释德洪（宋代）

以身为舌毗尼藏，俨此空斋镜面清。蝉蜕尘埃轩盖集，蝶成魂梦篆烟轻。

芦图世界分遗境，玉麈天花委落英。钵在道山归去好，摩挲风驭笑平生。
丙申重九前后得今日都无病一句成十首 其十
方回（元代）

今日都无病，閒将往事思。不为一己计，宁受百人欺。

老钝文章拙，温恭礼数卑。临风一杯酒，此意未全衰。
失调名
刘大辨（宋代）

凌云多少功业。
古槐二首 其二
刘攽（宋代）

仙人鍊形骨，枯槁不知年。秀色倏还观，阳和仍宛然。

今古山川异，乾坤雨露偏。东阳无歇息，生意会绵绵。
句 其四
朱翌（宋代）

天气未佳宜且住，风涛如此亦安归。
山中主人
杨巨源（唐代）

十里青山有一家，翠屏深处更添霞。

若为说得溪中事，锦石和烟四面花。
赠彭暄坞 其二
江忠源（清代）

金非冶不坚，玉非鑨不美。嗟君独何为，遘此销骨毁。

奇骨岂能销，天意或可揣。虞卿坐穷愁，著书照青史。

范叔非去魏，谁知天下士！古来豪杰人，半自动忍始。

穷冬天地寒，霜雪谁处是。松柏孰后彫，蒲柳孰先萎。

请君慎自择，庶以蹑前轨。
至樟树店寄徐安道
孔武仲（宋代）

逼仄东南路，连天紫翠峰。
微云还掩日，小雨正催农。
谷鸟投枝急，山花落涧浓。
意岩今不还，谈笑喜相逢。
舟中倦甚
晁说之（宋代）

橹声出入如讴发，昼长夜短睡蛇绝。
船窗局蹐天地隘，出向船头望寒月。
月寒不照孤征人，自与红炉得意亲。
何日有田吾意得，躬耕垅首待阳春。
谢徐献可送款识识
李处权（宋代）

九江使君何殷勤，千里遗我款识文。
夏匜商钟迄周鼎，良工模识锱铢分。
先秦述作知渊源，相斯不绍嗟无传。
历载数千如昨日，人与宝器名俱镌。
使君雅尚心绝俗，考古稽疑如不足。
搜罗遐迩极闻见，附益之功思更续。
曾奉宣和乙夜观，万丈光芒牛斗寒。
兵戈散落人间世，神护往往投衣冠。
时去事非空叹息，玉轴牙签蛛网织。
载行何啻数橐驼，变故纷纷岂人力。
烟尘翳没咸阳道，尺璧寸珠没野草。
秋风吹梦入长安，白发苍颜日枯槁。
自题设色山水赠孟肤征
倪瓒（元代）

秋潮夜落空江渚，晓树离离含宿雨。
伊轧中流间橹声，卧听渔人隔烟语。
题黄玉圃巡使台阳花果图
吴王坦（清代）

尔雅自姬公，蒐讨穷大块。后有山海经，所言同志怪。

荒略何从稽，于说亦荑稗。乃知天地间，赋形各万派。

若非域外游，直犹等聋聩。巡方绣衣行，几及扶桑界。

东溟凌沧波，惊涛历澎湃。既至振纪纲，问民轸病瘵。

闻见往往殊，耳目为一快。其中植物繁，罗列登市卖。

五色烂然陈，厥状难尽话。细文如锦章，粗文如方罫。

枝叶非寻常，异味皆可嘬。召工写此图，摹仿在公廨。

碧绿与丹朱，肖真事挥洒。称名复辨种，按之悉能解。

我生里闬间，未得广行迈。多识惭古人，拘墟徒自絓。

晴窗试展看，意旷若脱械。虚名玷使星，愿无远弗届。
明发平坦市
杨万里（宋代）

花霏滋晓寒，叶哢新野听。
万象宿雨余，洁斋无欠净。
霁曦耿欲吐，远峰忽复暝。
林庐居者谁，户与碧山映。
蔷薇上木末，不架得初性。
彼卧晏未兴，我征漂爢定。
怡然怀吾庐，花竹幽更盛。
兹焉独足羡，自笕不差胜。
顾瞻江之西，心速路逾敻。
似闻前溪水，尽还旧沙径。
行香子·不爱娇奢
明本（元代）

不爱娇奢。不喜繁华。身穿着、百衲袈裟。行中乞化，坐演三车。却怕人知，怕人问，怕人夸。雪竹交加。玉树槎牙。一枝开、五叶梅花。东村檀越，西市恩家。但去时斋，闲时讲，坐时茶。
挽陈西老母
徐照（宋代）

夫人年八十，头发未如银。
有子缘能孝，居家不似贫。
案头经尚在，箱内药初陈。
至日西门外，无非送葬人。
闻虏人败于柘皋作口号十首
庞谦孺（宋代）

铁鹞乘时转海津，兜牟闪闪白如银。
只今边郡羞投拜，淮北淮南正杀人。
即事
刘安上（宋代）

未寻南郭旧生涯，且向淮堧太守家。西圃学栽陶令菊，后园时种邵平瓜。

民淳讼少看空圄，吏散庭空听报衙。更得岁丰多乐事，宦游谁复问年华。
题宿禅师院
贯休（唐代）

身闲心亦然，如此已多年。语淡不著物，茶香别有泉。

古衣和藓衲，新偈几人传。时说秋归梦，孤峰在海边。
道场纪事
张治（明代）

黄发真人戴玉冠，身骑金虎佩苍鸾。
俯窥日月行丹极，贪礼星辰拜石坛。
幡影一庭仙掌净，钟声万户彩云寒。
朝元初罢千官下，碧宇沉沉夜未阑。
送傅左司赴袁州
释善珍（宋代）

长安貂蝉贱如土，故家文献余一缕。
平生粗疎不媚妩，直语岂知犯张禹。
腰间金印太二组，我自弃置君自取。
儿时翰墨跨诸父，投老为郎方齿叙。
天关耽耽守九虎，一节临遣复不与。
介堂卜筑开宿莽，谁知公意颇有主。
眼明沙鸥喜欲舞，便请衣冠挂神武。
圣朝留戣非为愈，勿薄淮阳宜叱驭。
江门对月次明府何善山韵
区越（明代）

楚云新月正推篷，吟对庐山第一峰。几处惊波鲂入钓，一声撩梦鹤横空。

心关闾井行应遍，春老烟花兴未慵。操割有馀骚思远，秋风亭上扣巴东。
入邑道中三首
许月卿六（宋代）

鼎立三才名曰人，分明宇宙为经纶。
不就雪虐风饕后，便作岩栖谷隐身。
万花春谷二首 其二
罗伦（明代）

万花庭院各春风，春在金牛绣谷中。一味东皇心事好，韶光流遍紫霞宫。
挽外舅
陈宓（宋代）

孝友生来闾里推，外家双阙蚤知师。
历官惠爱今龚遂，律己廉隅古伯夷。
四郡声称如昨日，十年闲退未衰时。
老成德望嗟难继，笳鼓原头泪满颐。
过吴子玉函山草堂
李攀龙（明代）

玉函山色草堂偏，恰有幽人拥膝眠。树杪径回千涧合，窗中天尽四峰连。

绿阴欲满桑蚕月，白首重论竹马年。就此一樽无不可，因君已办阮家钱。
失调名
吴康（宋代）

凌空蜂翼递香来，惊破蜜房幽梦。
翁知县归自湖湘
徐玑（宋代）

渺渺秋江带碧鸦，君来应是吊湘涯。
怀人也似居无竹，尤世长如饭有砂。
一袖清风诗思远，满汀芳草夕阳赊。
还归殊未□颜瘦，已种湖边绕处花。
游山
黄裳（宋代）

静意逢山乐自知，更遗名迹恐人疑。寒林野水相窥处，步未移时已得诗。
踏莎行 春日感旧并示江右诸妹
李慎溶（清代）

乳鸭池塘，初莺院落。回头往事全如昨。人生那得似东风，东风全旧穿帘幕。

万里苕苕，尺书空托。一春但见离怀恶。胜游别后负南园，花间闲煞秋千索。
偈颂十四首
释宗杲（宋代）

盖天盖地那一著，无今无古绝承当。
谩将分付密禅者，一任诸方乱度量。
横溪泛月歌
陈存懋（清代）

东山月上露气清，松杉夹道枝交横。榜人无声宿烟渚，水光荡交摇空明。

小舟泛月横溪曲，溪上微风动林薄。寂寥山馆夜沈沈，阶下流泉响琴筑。
谒李忠简公祠
岑用宾（明代）

人物文溪奕世雄，读书台倚大江中。名祠佛宇空尘迹，古往今来类转蓬。

送别冠裳成胜会，济川舟楫沂遥空。佳期况复逢仙夕，牛渚星河挹绪风。
章纳言得雄过是将益燕山之数贺以七言一章
胡应麟（明代）

梅花南陌正毵毵，兰萼东风瑞气含。四凤桓生重遘一，八龙荀氏仅馀三。

充闾此夕传歌颂，跨灶他年入笑谭。屈指琅琊符胜事，珠玑林立待分甘。
渔家傲
赵希蓬（宋代）

怪见台星离紫极。果然揆左还虚席。明日人间逢七夕。真难得。生贤特也涓良日。

饤坐侯鲭人罕识。流璃都把宾筵秩。寿祝乔松谁与敌。珠落绎。樽前一列金钗十。
西江月
晁补之（宋代）

似有如无好事，多离少会幽怀。流莺过了又蝉催。肠断碧云天外。

不寄书还可恨，全无梦也堪猜。秋风吹泪上楼台。只恐朱颜便改。
春日东斋
梅尧臣（宋代）

剥剥禽敲竹，薰薰日照花。
耳中无俗听，眼底有闲夸。
迸笋过幽草，吹香到别家。
吾怀方自得，切莫问生涯。
子夜四时歌·绣带合欢结
萧衍（南北朝）

绣带合欢结，锦衣连理文。
怀情入夜月，含笑出朝云。